CELEX: 32010D0721(02)
Language: lv
Date: 2010-07-20 00:00:00
Title: Komisijas Lēmums ( 2010. gada 20. jūlijs ) par Finanšu pakalpojumu lietotāju grupas izveidi

21.7.2010   
            
            
               LV
            
            
               Eiropas Savienības Oficiālais Vēstnesis
            
            
               C 199/12
            
         KOMISIJAS LĒMUMS
   (2010. gada 20. jūlijs)
   par Finanšu pakalpojumu lietotāju grupas izveidi
   2010/C 199/02
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:
   
               (1)
            
            
               Viens no Savienības galvenajiem mērķiem ir nodrošināt atbilstošu iekšējā tirgus darbību, un ievērojamu šāda tirgus daļu veido finanšu pakalpojumi.
            
         
               (2)
            
            
               Saskaņā ar labākā regulējuma principiem Komisija piešķir lielu nozīmi samērīgai lietotāju pārstāvībai visos finanšu pakalpojumu politikas izstrādes posmos, un šajā nolūkā Komisijai ir vajadzīga padomdevējas iestādes speciālistu kompetence.
            
         
               (3)
            
            
               Komisijas 2009. gada 4. marta paziņojumā “Impulsi Eiropas atveseļošanai” (1) ir norādīts, ka Komisija nodrošinās daudz lielāku Eiropas ieguldītāju viedokļa ņemšanu vērā visos finanšu jautājumos.
            
         
               (4)
            
            
               Komisijas dienesti 2004. gadā izveidoja finanšu pakalpojumu lietotāju forumu (FIN-USE), lai nodrošinātu ekspertu ieguldījumu lietotāju interesēs Eiropas Komisijas finanšu pakalpojumu politikas izveidē, tiecoties panākt aktīvāku un informētāku lietotāju iesaisti. 2010. gada jūnijā beigsies šīs grupas otrais trīs gadu pilnvaru termiņš.
            
         
               (5)
            
            
               Komisijas dienesti 2006. gadā izveidoja Finanšu pakalpojumu patērētāju grupu (FSCG) kā esošās Eiropas Patērētāju konsultatīvās grupas (ECCG) apakšgrupu nolūkā apvienot visu dalībvalstu patērētāju organizāciju pārstāvjus, lai apspriestu finanšu pakalpojumu politiku un ierosinājumus, kas jo īpaši skar patērētājus. Tās sākotnējais trīs gadu pilnvaru termiņš beidzās 2009. gada novembrī.
            
         
               (6)
            
            
               
                  FIN-USE bija liela nozīme, sniedzot Komisijai kvalitatīvas konsultācijas saistībā ar finanšu pakalpojumu lietotāju interešu skaidrošanu. FIN-USE locekļi iesaistījās arī dialogā ar daudzām ieinteresēto personu grupām un sniedza noderīgu ieguldījumu, izplatot finanšu pakalpojumu lietotāju viedokļus un līdz ar to uzlabojot vispārējo lēmumu pieņemšanas procesa kvalitāti.
            
         
               (7)
            
            
               
                  FSCG ir bijis noderīgs līdzeklis saziņai ar valstu un Eiropas patērētāju apvienībām un ir pievērsis uzmanību konkrētiem sarežģījumiem, kuri izraisa patērētāju bažas.
            
         
               (8)
            
            
               Ir nepieciešams turpināt finanšu pakalpojumu lietotāju ieguldījuma koordināciju un palielināt patērētāju un privāto ieguldītāju jeb fizisku personu, kuras iegulda līdzekļus ārpus sava aroda, uzņēmējdarbības nozares vai profesijas jomas, iespējas, lai viņi varētu sniegt lielāku ieguldījumu šīs jomas iniciatīvās. Šis lēmums ir pieņemts, pamatojoties uz Komisijas gūto pieredzi saistībā ar FIN-USE un FSCG darbību, abu struktūru darba ārējo novērtējumu un ES finanšu pakalpojumu politikas nozīmīgumu pilsoņu dzīvē.
            
         
               (9)
            
            
               Tālab ir nepieciešams izveidot finanšu pakalpojumu lietotāju grupu un formulēt tās uzdevumus, sastāvu un struktūru oficiālā tiesību aktā.
            
         
               (10)
            
            
               Grupā būtu jāiekļauj finanšu pakalpojumu eksperti, piemēram, personas, kuras ir ieceltas, lai pārstāvētu patērētāju, privāto investoru vai mikrouzņēmumu intereses, kā arī atsevišķi eksperti, kuri labi pārzina lietotāju vajadzības un prioritātes finanšu pakalpojumu jomā, piemēram, juristi, kas pārstāv patērētājus, darbinieku vai arodu pārstāvji vai akadēmisko aprindu pārstāvji. Grupai vajadzētu pietiekami aptvert Savienību ģeogrāfiskā izpratnē.
            
         
               (11)
            
            
               Grupai jāsniedz palīdzība Komisijai, tai veidojot un uzraugot finanšu pakalpojumu politiku, kas var ietekmēt finanšu pakalpojumu lietotājus. Grupai ir jānodrošina finanšu pakalpojumu lietotāju pārstāvju un atsevišķu finanšu pakalpojumu ekspertu kompetents augstas kvalitātes ieguldījums Komisijas finanšu pakalpojumu iniciatīvās.
            
         
               (12)
            
            
               Lai sasniegtu mērķus, kas saistīti ar tālāku finanšu pakalpojumu lietotāju ieguldījuma koordināciju un patērētāju, privāto ieguldītāju un mikrouzņēmumu iespēju sniegt savu ieguldījumu finanšu pakalpojumu iniciatīvās palielināšanu, ir lietderīgi sniegt grupai atbilstošu finansiālu atbalstu, nosakot gada atlīdzību tās locekļiem, atlīdzinot ceļošanas un uzturēšanās izdevumus, kā arī paredzot budžetu pētniecības vajadzībām.
            
         
               (13)
            
            
               Ņemot vērā vajadzību piesaistīt labākos ekspertus ļoti sarežģītajā finanšu pakalpojumu jomā no tādu ieinteresēto aprindu vidus, kuras nav finanšu nozares profesionāļi, un ņemot vērā salīdzināmu organizāciju locekļu atalgojumu valstīs, FIN-USE gada atlīdzību un tās regulāro pārskatīšanu, grupas locekļiem būtu jāpiešķir gada atlīdzība, lai nodrošinātu viņiem atbilstošus resursus un viņi varētu sniegt Komisijai nepieciešamo būtisko atbalstu, kura darba slodze veido apmēram 35 dienas papildus grupas sanāksmju apmeklēšanai.
            
         
               (14)
            
            
               Ņemot vērā, ka var būt nepieciešams ārējs pētījums, lai locekļi varētu izpildīt grupas uzdevumus, Komisija pēc grupas lūguma var piešķirt budžetu pētniecības vajadzībām, ja šāds lūgums tās skatījumā ir pamatots.
            
         
               (15)
            
            
               Ir jānosaka kārtība, kādā grupas locekļi var atklāt informāciju, nekaitējot drošības noteikumiem, kas pievienoti Komisijas Reglamentam ar Lēmumu Nr. 2001/844/EK, EOTK, Euratom (2).
            
         
               (16)
            
            
               Grupas locekļu personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisko personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3),
            
         IR PIEŅĒMUSI ŠĀDU LĒMUMU.
   1. pants
   Finanšu pakalpojumu lietotāju grupa
   Ar šo tiek izveidota Finanšu pakalpojumu lietotāju grupa, turpmāk “grupa”.
   2. pants
   Uzdevumi
   1.   Grupas uzdevumi ir šādi:
   
               a)
            
            
               sniegt Komisijai konsultācijas saistībā ar tādu tiesību aktu vai citu politikas iniciatīvu sagatavošanu, kas ietekmē finanšu pakalpojumu lietotājus, tostarp patērētājus, privātos ieguldītājus un mikrouzņēmumus;
            
         
               b)
            
            
               sniegt vērtējumu, atzinumu un konsultācijas par šādas politikas praktisko īstenošanu;
            
         
               c)
            
            
               savlaicīgi apzināt galvenos finanšu pakalpojumu jautājumus, kas ietekmē finanšu pakalpojumu lietotājus;
            
         
               d)
            
            
               nepieciešamības gadījumā un vienojoties ar Komisiju, uzturēt sakarus ar Eiropas Savienības un valstu finanšu pakalpojumu lietotāju pārstāvjiem un pārstāvju organizācijām, kā arī citām Komisijas pārraudzītajām konsultatīvajām grupām, kā Eiropas Patērētāju konsultatīvā grupa, Ekspertu grupa tirgus maksājumu sistēmu jomā, Eiropas Vērtspapīru tirgus ekspertu grupa un Ekspertu grupa finanšu izglītības jautājumos, un sniegt tām informāciju.
            
         2.   Jautājumi, par kuriem var lūgt grupas atzinumu, aptver visas finanšu pakalpojumu politikas jomas, tostarp, bet ne tikai: banku pakalpojumi privātpersonām, patēriņa un hipotekārie kredīti, maksāšanas līdzekļi un sistēmas, dzīvības un nedzīvības apdrošināšana, pensijas, privāto ieguldījumu produkti, vērtspapīru tirgi un finanšu uzraudzība.
   3. pants
   Sastāvs – locekļu iecelšanas kārtība
   1.   Grupā ir 20 locekļi, no kuriem vismaz 11 pārstāv patērētāju un privāto ieguldītāju intereses, kā noteikts šā panta 2. punkta a) un b) apakšpunktā.
   2.   Komisija ieceļ grupas locekļus, pamatojoties uz pieteikumiem, kas iesniegti, atsaucoties uz uzaicinājumu paust ieinteresētību. Locekļi ir:
   
               a)
            
            
               personas, kuras ieceltas, lai pārstāvētu patērētāju intereses; vai
            
         
               b)
            
            
               personas, kuras ieceltas, lai pārstāvētu privāto ieguldītāju intereses; vai
            
         
               c)
            
            
               personas, kuras ieceltas, lai pārstāvētu mikrouzņēmumu intereses, kā noteikts Komisijas Ieteikumā Nr. 2003/361/EK (4), taču izņemot uzņēmumus, kuru galvenā uzņēmējdarbības joma ir finanšu pakalpojumu sniegšana; vai
            
         
               d)
            
            
               atsevišķi eksperti, kuri pārzina finanšu pakalpojumus finanšu pakalpojumu lietotāja izpratnē, izņemot personas, kuras pašreiz nodarbinātas finanšu pakalpojumu nozarē vai kuras rīkojas tās vārdā.
            
         3.   Locekļus, kuri ir atlasīti, pamatojoties uz šā panta 2. punkta d) apakšpunktu, ieceļ privātpersonu statusā.
   4.   Grupas locekļu pilnvaru termiņš ir trīs gadi. Pilnvaru termiņu var divreiz pagarināt.
   5.   Locekļus, kuri vairs nespēj efektīvi piedalīties grupas darbā, kuri atkāpjas vai neatbilst šā panta 2. un 3. punkta vai Līguma 339. panta nosacījumiem, var atsaukt vai nomainīt uz visu atlikušo pilnvaru termiņa laiku.
   6.   Grupas locekļi, kurus ieceļ privātpersonas statusā, katru gadu rakstiski apstiprina, ka apņemas darboties sabiedrības interešu labā, kā arī apliecina tādu interešu esību vai neesību, kas varētu apdraudēt viņu objektivitāti.
   7.   Locekļu vārdus un uzvārdus publicē Komisijas Ekspertu grupu reģistrā un attiecīgajās Komisijas tīmekļa vietnēs.
   8.   Locekļu vārdus un uzvārdus apkopo, apstrādā un publicē atbilstīgi Eiropas Parlamenta un Padomes Regulai (EK) Nr. 45/2001.
   4. pants
   Darbība
   1.   Grupa ievēl priekšsēdētāju un priekšsēdētāja vietnieku no locekļu vidus saskaņā ar vienkāršu balsu vairākumu. Gan priekšsēdētāju, gan priekšsēdētāja vietnieku ievēl katru gadu. Viņus abus var pārvēlēt atkārtoti.
   2.   Vienojoties ar Komisiju, var izveidot apakšgrupas, lai atbilstīgi grupas darba uzdevumam izskatītu konkrētus jautājumus. Šādu apakšgrupu darbību izbeidz, tiklīdz ir izpildīts to mandāts.
   3.   Vienojoties ar Komisiju, grupa var uzaicināt dalībai grupas un apakšgrupu darbā ekspertus ar īpašām zināšanām.
   4.   Grupas locekļi un to pārstāvji, kā arī uzaicinātie eksperti ievēro dienesta noslēpuma saistības, kas paredzētas Līgumos un to īstenošanas noteikumos, kā arī Komisijas noteikumos par drošību attiecībā uz ES klasificētās informācijas aizsardzību, kā noteikts Lēmuma Nr. 2001/844/EK, EOTK, Euratom, pielikumā. Ja viņi neievēro šīs saistības, Komisija var veikt visus atbilstošos pasākumus.
   5.   Grupa sanāk apmēram astoņas reizes gadā, parasti Komisijas telpās Briselē, Komisijas noteiktajā formā un laikā. Pēc locekļu lūguma vienu sanāksmi gadā var organizēt citā dalībvalstī.
   6.   Sekretariāta pakalpojumus grupai nodrošina Komisija. Komisijas amatpersonas var piedalīties grupas un tās apakšgrupu sanāksmēs.
   7.   Grupa pieņem tās reglamentu, pamatojoties uz ekspertu grupu standarta reglamentu.
   8.   Komisija internetā var publiskot jebkādu rakstveidā sagatavotu grupas darba rezultātu dokumenta oriģinālvalodā.
   5. pants
   Atlīdzība un izdevumi
   1.   Grupas locekļiem par viņu pakalpojumiem nosaka gada atlīdzību EUR 10 000 apmērā. Atlīdzības lielumu pārskata pēc trim gadiem.
   2.   Izdevumus atlīdzina no gada budžeta, ko grupai piešķīruši atbildīgie Komisijas dienesti.
   3.   Ar grupas darbu saistītos ceļa izdevumus un vajadzības gadījumā uzturēšanās izdevumus locekļiem Komisija atlīdzina saskaņā ar Komisijā spēkā esošajiem noteikumiem. Ja iespējams, Komisijas dienesti var atmaksāt ceļošanas un, ja nepieciešams, uzturēšanās izdevumus pēc vajadzības uzaicinātajiem ekspertiem ar noteikumu, ka pirms tam ir saņemta Komisijas dienestu piekrišana, un ievērojot Komisijas noteikumus par kompensācijām ārējiem ekspertiem.
   4.   Ja nepieciešams, grupa savu uzdevumu izpildes nolūkā var lūgt veikt ārēju pētījumu. Ja Komisija uzskata šādu(-us) lūgumu(-us) par pamatotu(-iem), tā var izlemt piešķirt šim mērķim daļu tās gada pētniecības budžeta ne vairāk kā EUR 150 000 apmērā. Šo budžetu pārvalda Komisija, pilnībā ievērojot tās attiecīgos noteikumus un kārtību.
   
      Briselē, 2010. gada 20. jūlijā
      
         
            Komisijas vārdā –
         
            Komisijas loceklis
         
         Michel BARNIER
      
   
   
      (1)  COM(2009) 114 galīgā redakcija.
   
      (2)  OV L 317, 3.12.2001., 1. lpp.
   
      (3)  OV L 8, 12.1.2001., 1. lpp.
   
      (4)  OV L 124, 20.5.2003., 36. lpp.